คลังยันไม่ฟ้องเรียกค่าเสียบริษัทมือถือ
รมว. คลังยันไม่ฟ้องเรียกค่าเสียบริษัทมือถือ จากการแก้ไขสัญญาสัมปทานที่ไม่ถูกต้อง
18 มี.ค. 2553

รมว. คลังยันไม่ฟ้องเรียกค่าเสียบริษัทมือถือ จากการแก้ไขสัญญาสัมปทานที่ไม่ถูกต้อง
 นายกรณ์ จาติกวณิช รมว.คลัง กล่าวว่า รัฐไม่ควรฟ้องเรียกค่าเสียหายจากการแก้ไขสัญญาสัมปทานไม่ถูกต้องกับบริษัทเอกชนที่เป็นคู่สัญญา เพราะผู้ถือหุ้นของบริษัทเอกชนไม่ได้สร้างความเสียหายให้แก่รัฐ แต่ควรดำเนินการฟ้องเรียกเรียกค่าเสียหายกับหน่วยงานที่ทำให้เหตุการณ์ที่ไม่ถูกต้องเกิดขึ้นเป็นผู้รับผิดชอบ ซึ่งขณะนี้สำนักงานคณะกรรมการนโยบายรัฐวิสาหกิจ (สคร.) กำลังรวบรวมข้อมูลว่ามีหน่วยงานไหนต้องรับผิดชอบความเสียหายที่เกิดขึ้นบ้าง นายกรณ์ กล่าวว่า ถึงแม้ผู้ถือหุ้นเอกชนจะไม่ถูกฟ้องร้องเรียกค่าเสียหายที่เกิดขึ้นจากการแก้ไขสัญญาสัมปทานที่ไม่ถูกต้องในอดีตที่ผ่านมา แต่การแก้ไขสัญญาให้กลับมาถูกต้องในอนาคต เช่น การแก้ไขส่วนแบ่งรายได้สัมปทานจาก 20% มาเป็น 30% เหมือนเดิม จะส่งผลให้บริษัทมีรายจ่ายเพิ่มมากขึ้น ราคาหุ้นก็จะได้รับผลกระทบมีมูลค่าลดลง ซึ่งถือเป็นเรื่องที่ยุติธรรม "ต้องแยกเรื่องการฟ้องเรียกค่าเสียหายที่เกิดขึ้นในอดีต กับการแก้ไขสัญญาสัมปทานให้ถูกต้อง เพื่อให้เกิดความเป็นธรรมกับทุกฝ่าย และให้โครงการพัฒนาระบบโทรคมนาคมของประเทศสามารถเดินหน้าต่อไปได้" นายกรณ์ กล่าว นายกรณ์ กล่าวว่า การดำเนินการแก้ไขสัญญาสัมปทานให้ถูกต้องเป็นหน้าที่ความรับผิดชอบของกระทรวงเทคโนโลยีสารสนเทศและการสื่อสาร (ไอซีที) ซึ่งที่ผ่านมาคณะรัฐมนตรีให้เวลาดำเนินการ 90 วัน และขยายเวลาให้อีก 60 วัน ซึ่งขณะนี้เหลือเวลาอีก 50 วัน ที่ทางไอซีต้องสรุปรายละเอียดการแก้ไขสัญญาสัมปทานกลับมาให้ถูกต้องให้ ครม. รับทราบ สำหรับการเปิดประมูลโครงการโทรศัพท์ 3 จี ต้องรอให้มีการแก้ไขสัญญาสัมปทานปัจจุบันให้ถูกต้องเสียก่อน นอกจากนี้ต้องกฎหมายพระราชบัญญัติ (พ.ร.บ.) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ที่อยู่ระหว่างการพิจารณาของสภาในวาระที่ 2 และ 3 ซึ่ง กสทช. จะเป็นผู้มีอำนาจในการจัดสรรคลื่นความถี่โทรศัพท์ 3 จี